德清宰俞居安自畫淵明圖
作者：王當
朝代：宋

paragraphs: 門無車馬喧，逕有松菊陰。
前窗面清泚，後戶依嶔岑。
就使世俗工，猶足寫幽深。
況今令尹賢，洞照先哲心。
出處異軌轍，丘壑同胸襟。
予知淡筆墨，良似無弦琴。
先生如明月，瑩潔照古今。
形模或能寫，光彩詎可臨。
寥寥千古意，當向筆下尋。
人心去典午，朝柄歸卯金。
豈無康濟心，且賦歸來吟。
天生卓犖姿，豈是甘山林。
當今急英賢，四海待商霖。
勉哉就功名，枯槁不足欽。